«КъафэмкIэ» утыкушхуэ йохьэ
«Кабардинка» ансамблыр щIыпIэ куэдым къызэрыщацIыхур, пщIэ къызэрыщыхуащIыр жыпIэным егъэлея хэлъкъым. Илъэс куэд щIауэ лажьэ гупым и IуэхущIафэ дахэрэ и утыку итыкIэ екIукIэ къилэжьащ ар, нобэр къыздэсми лъэпкъым, Къэбэрдей-Балъкъэрым и набдзэу къогъуэгурыкIуэ. Иджы ар хэтынущ Сочэ щекIуэкIыну ЩIымахуэ Олимп Джэгухэр къыщызэIуахым, иужькIэ екIуэкIыну щэнхабзэ зэхыхьэхэм.
Атэбий Игорь — Урысей, Дунейпсо олимп комитетхэм драгъэблэгъат Сочэ. Япэм къытхуигъэлъэгъуат цIыхубэм папщIэ стадионым щекIуэкIыну щэнхабзэ зэхыхьэм дыхэтынуи, «хьэуэ» жетIэн хуей хъуащ. Абы лъэпкъым и дамыгъэ къызыхэщ гуэри утыку къыщитхьэфынутэкъым. Режиссерхэм а зэIущIэм лъабжьэ хуащIыр, зэрызэхэсхамкIэ, урыс таурыхъщ, хэтынури лъэпкъ самодеятельнэ ансамблхэрщ, — жеIэ «Кабардинка»-м и художественнэ унафэщI Атэбий Игорь. — Ди дежкIэ нэхъ пщIэр, къэрал академическэ ансамблым нэхъ хуэфащэр Дунейпсо олимп комитетым зэрызыкъытхуигъэзаращ. Ди «Къафэ»-р мазаем и 4-м утыку къыщитхьэнущ комитетым и сессиер къыщызэIуих зэIущIэм, ЩIымахуэ театрым щекIуэкIынум. Къэралыгъуэхэм я Iэтащхьэхэр, лъэпкъ олимп комитетхэм я унафэщIхэр зыщIэсыну пшыхьым и концерт программэр къузащ, гуп нэхъ цIэрыIуэ дыдыхэрщ абы зи лэжьыгъэ щызыгъэлъэгъуэнур. Дэр нэмыщI, псалъэм папщIэ, абы хэтынущ Театр иныр, Мариинскэ театрыр, «Кострома» урыс лъэпкъ балетыр, «Виртуозы Москвы» камернэ оркестрыр, Кубань къэзакъ хорыр, «Хор Турецкого» гупыр. Дунейпсо олимп комитетым и сессием и зэIущIэр къэралу щыIэм я телевиденэхэм къагъэлъэгъуэнущ.
Мыдрейуэ, Урысей лъэпкъ олимп комитетым и жыIэкIэ, зыкъыщыдгъэлъэгъуэнущ текIуа спортсменхэр щагъэлъапIэм иращIэкIыу мазаем и 8 — 10 махуэхэм щыIэну гуфIэгъуэ зэхыхьэхэм. Мы зэкIэ зэрытраухуам тепщIыхьмэ, а концертхэр дэтхэнэри дакъикъэ 30 — 40 хъууэ щытынущ. Ди лэжьыгъэхэм я нэхъыфIхэр абыхэм зэрыщыдгъэлъэгъуэным яужь дитынущ. Абы хэтынущ къэрэшейхэри, шэшэнхэри, ингушхэри, къалмыкъхэри, тэтэрхэри — кIэщIу жыпIэмэ, къанэ щымыIэу Урысейм ис лъэпкъ псори. Лъэпкъ пщIантIэхэри ягъэувынущ, абыхэм я щэнхабзэр утыку кърахьэн мурадкIэ.
Зытхыжар
ИСТЭПАН Залинэщ.
